Nordmennene skuffet i Milano
Eirik Brandsdal skulle sammen med Anders Gløersen forsvare gårsdagens sprintseier, med seg i finalen hadde de også Norge andrelag med Tomas Northug og Pål Golberg. Men det ble ingen norsk jubeldag i Milano. Nikolay Morilov sikret russisk førsteplass på herresprinten. Teodor Pettersen og Sverige tok andreplassen, mens Italia tok tredjeplassen. Anders Gløersen klarte ikke holde følge da tempoet ble skrudd opp på den nest siste etappen, dermed gikk Brandsdal en vanskelig oppgave på den siste etappen. Nordmannen avsluttet godt, og ble til slutt nummer fire. - Eirik (Brandsdal) har slitt noe innledningsvis, men mye av det samme var tilfellet i fjorårssesongen. Etter noen fine gjennomkjøringer over jul, virker det som han er i fin form nå, sa sprinttreneren for menn, Ulf Morten Aune, til NTB. - Det er for dårlig selvsagt at vi ikke er på «pallen», sa Aune. Pål Golberg gikk inn til en åttendeplass for det norske andrelaget.Norge fikk med to lag også i kvinnefinalen. For det norske førstelaget gikk Mari Eide og Maiken Caspersen Falla, som begge gikk sprintfinale i går, mens Celine Brun-Lie og Heidi Weng gikk for andrelaget. Det så lenge bra ut for de norske jentene, men på den nest siste etappen startet problemene. Først brakk Heidi Weng staven, før Celine Brun-Lie falt like før hun skulle sende ut Weng på den siste etappen. - Mari Eide var uheldig og brakk en stav. Hvis ikke er jeg ganske sikker på at hun og Falla ville vært blant de tre fremste, sa kvinnenes sprinttrener Roar Hjelmeset til NTB. Weng klarte aldri komme seg opp i feltet igjen, der Caspersen Falla kjempet om en pallplass. På oppløpet nådde ikke den norske jenta helt opp, og måtte ta til takke med en fjerdeplass. Ida Ingemarsdotter, som vant lørdagens sprint, avgjorde for det svenske laget, og knuste konkurrentene i spurten. Kikkan Randall sørget for amerikansk andreplass, mens Chandra Crawford sikret canadisk tredjeplass. PS! Petter Northug, Marit Bjørgen, Therese Johaug og majoriteten av de største langrennstjernene valgte å stå over helgens renn, etter det tøffe programmet i Tour de Ski.
De norske lagene måtte ta til takke med fjerdeplass på både dame- og herresiden på dagens lagsprinter.